Ego Alaydis, ducissa Burgundię, notum facio omnibus presentes litteras inspecturis quod dominus Girardus, cognomento Boions, et Hugo, filius ejus, in mea presentia constituti, quittaverunt domui Cistercii quicquid juris se habere dicebant infra fossata nemoris de Fais, a parte dictę domus Cistercii, quę pars fratribus Cist. a bonę memorię domino Odone, duce Burgundię, quondam marito meo, in elemosinam est collata. Et inde habuerunt prenominati Girardus et Hugo, filius ejus, de bonis domus Cistercii X lib. divion. monetę. Et uterque tam ipse Girardus quam Hugo, filius ejus, confirmaverunt fide interposita in manu domini Willelmi de Vergeio, fratris mei, quod nunquam per se vel per aliam personam in predicta parte nemoris aliquid de cetero reclamabunt. Quod ut ratum in posterum permaneat atque firmum, ad petitionem ipsorum presentem cartam sigilli mei robore communivi. Actum anno Gratię M°CC°XX° mense februario.